kardosdrur/scandi-wiki huggingface dataset:
Hans Øllgaard (højesteretsdommer)

Hans Øllgaard (14. oktober 1837 i Snejbjerg – 23. august 1895 i København) var en dansk højesteretsdommer.

Han var søn af Balthasar Krarup Øllgaard, blev 1855 student fra Kolding lærde Skole og 1861 cand. jur. Samme år blev han ansat som assistent i Justitsministeriet, hvor han 1871 avancerede til fuldmægtig og 1878 til chef for 1. departements ekspeditionskontor. 21. december samme år blev han Ridder af Dannebrog og 22. samme måned assessor i Den kongelige Landsoverret samt Hof- og Stadsret, blev 17. marts 1891 dommer i i Højesteret og 26. maj 1892 Dannebrogsmand.

I en lang årrække virkede Øllgaard som juridisk manuduktør, var 1880-91 og fra 1893 censor ved den juridiske eksamen og var 1881 medstifter af Juridisk Forening. 1884 blev han formand for Grundtakstansættelseskommissionen, 1890 medlem af repræsentantskabet i Nationalbanken og 1893 direktør i Understøttelsesanstalten for trængende Efterslægt af Medlemmerne i den ophævede civile og adskillige Stænders Enkekasse. Han skrev (1887): A. S. Ørsteds Indflydelse paa den videnskabelige Behandling af den dansk-norske Privatret.

Han ægtede 27. maj 1864 i Vor Frue Kirke Sophie Jacobine Mathilde Petersen (3. oktober 1837 i Holstebro – 3. juli 1907 i Hellebæk), datter af provst Herman Frederik Petersen og Augusta Eleonore Grundtvig.

Kilder 
Danske Jurister 1736-1936.

Riddere af Dannebrog
Højesteretsdommere fra Danmark
Danskere i 1800-tallet
Landsdommere fra Danmark
Kontorchefer fra Danmark
Faglitterære forfattere fra Danmark
Dansksprogede forfattere fra Danmark
Danmarks Skiforbund

Danmarks Skiforbund (DskiF) er det officielle specialforbund for skisporten i Danmark. Forbundet havde 31. december 2010 i alt 59 medlemsklubber med samlet 12.875 medlemmer.

Forbundet er medlem af det internationale forbund Fédération International de Ski og Danmarks Idræts-Forbund.

Historie 
I 1938 fandt konkurrenceløbere fra Dansk Skiløberforening af 1929 i Nørresundby, Københavns- og Aarhus Skiklubber sammen og dannede Dansk Skiforbund. Året efter blev forbundet anerkendt og optaget i Danmarks Idræts-Forbund og Det Internationale Skiforbund.

I 1942 blev orienteringsløberne optaget i skiforbundet, og det skiftede derefter navn til Dansk Ski- og Orienterings-Forbund. Ved forbundets årsmøde 3. december 1950 blev det besluttet af adskille de 2 sportsgrene, og man oprettede Dansk Orienterings-Forbund imens Dansk Skiforbund tog sit tidligere navn tilbage. De to forbund havde fælles økonomi og udgav fælles medlemsblad indtil 1. august 1951.

Skiforbundet skiftede i 2008 navn fra Dansk Skiforbund til det nuværende, Danmarks Skiforbund. I den forbindelse udskrev forbundet en logo-konkurrence.

Eksterne henvisninger 
 Danmarks Skiforbunds officielle hjemmeside

Referencer 

Skisport i Danmark
Skiforbund
Etableret i 1938
Arrildstenen

Arrildstenen (DR 9) er en nu tabt runesten der blev fundet i 1832 nordøst for Arrild ved Ørsbjerg i det østlige Angel i Sydslesvig. På grund af sin beliggenhed i det daværende Nørre Brarup Sogn blev stenen også kaldt Nørre Brarup-sten. 

Stenen blev fundet i en gravhøj, hvor stenen var placeret ret præcist midt mellem to stenrækker. Indskriften på Arrildstenen var ridset på granit og er dateret til 700-900. Sproget i indskriften var olddansk. Stenen og dens indskrift blev beskrevet i en rejsebeskrivelse fra 1847. Indskriften lød "fatur" eller "fabur". Teksten tolkes som et ellers ukendt mandsnavn. Stenen lå ikke langt fra tingpladsen Gulyhøj (Gulyhoi).

Eksterne henvisninger
 Guly-Thing: Der Runenstein von Arrild
 Nationalmuseet: Danske Runeindskrifter 

Angel
Runesten i Tyskland
Matthias Güldencrone

Matthias lensbaron Güldencrone (født 2. (eller 3.) marts 1703 på Vilhelmsborg, død 12. oktober 1753 i Haderslev) var en dansk amtmand og direktør for Collegium medicum, far til Frederik Güldencrone.

Han var en søn af lensbaron Christian Güldencrone. Allerede 1720 blev han sekretær i Danske Kancelli, 1728 blev han landråd i Holsten, 1743 konferensråd, 1750 deputeret i Rentekammeret og samme år Ridder af Dannebrog samt endvidere som Jacob Benzons efterfølger patron og direktør for Collegium medicum. 1752 afskedigedes Güldencrone fra Rentekammeret, men udnævntes samme år til amtmand i Haderslev Amt, hvor han allerede døde 12. oktober 1753 af en hidsig feber. 31. august 1731 i Plön indgik han ægteskab med Frederikke Hedevig Albertine f. baronesse Gørtz (11. september 1704 – 23. december 1779 i Hamborg), enke efter gehejmeråd Bertram Rantzau til Salzau og en datter af gehejmeråd, baron Otto Frederik Güldencrone og og Anna von Negendanck.

Güldencrone besad, måske som en arv efter sin morfader, gehejmeråd Matthias Moth, en opvakt videnskabelig sans og interesse, så at han uden nogen akademisk uddannelse under sit ophold først i hjemmet og senere hos den nævnte gehejmeraad Rantzau kunne tilegne sig en vis lærdom, der siden gav sig udslag i, at han forberedte udgivelsen af en dansk metrisk oversættelse af Ovids Metamorfoser, til hvilken dog nok hans morfader var den egentlige forfatter, og hvis publikation i øvrigt blev hindret ved hans død, ligesom også i den store interesse, han i sit præsidium for Collegium medicum, ligeledes i morfaderens ånd, viede lægevidenskaben. Ikke blot udfoldede han en stor og prisværdig energi for at bringe kollegiet ud af den tilvante slendrian og bringe det til at fremme de det foreskrevne store organisatoriske opgaver, men støttet til kongelige reskripter lykkedes det ham, til trods for sej passiv modstand fra kollegiets medicinske medlemmers og særlig fra dets dekan Johannes de Buchwalds side, at fremtvinge en af kollegiet besørget indsamling og udgivelse af et i ethvert tilfælde i ydre henseende meget anseligt bind lægevidenskabelige afhandlinger, Acta medica, der efter Güldencrones plan skulle udgøre en værdig fortsættelse af de gamle betydningsfulde bartholinske acta. Endvidere benyttede han en del af de pengemidler, som det lykkedes ham at få stillet til kollegiets disposition, til et lægevidenskabeligt rejsestipendium (foreløbig for Ascanius) samt til præmier for de bedste arbejder i det projekterede 2. bind acta, hvis udgivelse dog efter hans uventede død definitivt blev stillet i bero. Lige til sin død vedblev han også, skønt i det sidste år bosat i Haderslev, at stå i spidsen for kollegiet.

Kilder 
 Julius Petersen, "Matthias Güldencrone", i: C.F. Bricka (red.), Dansk Biografisk Lexikon, København: Gyldendal 1887-1905.
 Büsching, Nachrichten I, 263 f.

Personer i Dansk Biografisk Leksikon
Amtmænd fra Slesvig
Riddere af Dannebrog (1671-1808)
Danskere i 1700-tallet
Lensbaroner fra Danmark
Godsejere fra Danmark
Matthias
Godsejere fra Slesvig og Holsten
Kollegiedeputerede fra Danmark
Konferensråder fra Danmark
Bukkehorn

Bukkehorn (Trigonella) er en slægt med rundt regnet 40 arter, der er udbredt i Middelhavsområdet, Afrika, Central- og Sydasien samt i Oceanien. Det er én- eller flerårige, urteagtige planter med en opret til nedliggende, stærkt forgrenet vækstform. De skruestillede blade er stilkede og oftest trekoblede med ret smalle småblade, der har tandet til savtakket rand. Blomsterne sidder enkeltvis eller i små stande fra bladhjørnerne. De enkelte blomster er 5-tallige og uregelmæssige på den måde, som er almindelig blandt arter af Ærteblomst-familien. Kronbladene er gule, hvide, purpurrøde eller blå. Frugterne er smalle bælge, som er rette, buede eller seglformede, og de rummer ét til mange frø.

 Blå bukkehorn (Trigonella caerulea)
 Almindelig bukkehorn (Trigonella foenum-graecum)
En kongelig affære

En kongelig affære er en dansk historisk spillefilm fra 2012, der er instrueret af Nikolaj Arcel. Filmen bygger løseligt på Bodil Steensen-Leths roman "Prinsesse af blodet" (2000). Den havde et budget på 47 mio. kroner og er indspillet i Tjekkiet. Den danske historiker og professor Ulrik Langen fungerede som historisk konsulent på filmen. Filmen vandt to Sølvbjørne ved Filmfestivalen i Berlin i 2013 for Bedste originale manuskript og Bedste mandlige hovedrolle til Mikkel Boe Følsgaard for rollen som Christian VII. Desuden blev den nomineret til en Golden Globe og en Oscar for bedste udenlandske film.

I Danmark solgte filmen 515.921 biografbilletter, mens den er den mest sete dansksprogede film nogensinde i Storbritannien og Australien. Derudover er filmen blevet solgt til 78 lande over hele verden.

Filmen skildrer det historiske trekantsdrama mellem den tyske livlæge Johann Friedrich Struensee, kong Christian 7. og hans dronning Caroline Mathilde. Rollen som Struensee spilles af Mads Mikkelsen, den unge dronning spilles af svenske Alicia Vikander, mens den gale konge spilles af Mikkel Boe Følsgaard.

Medvirkende 
 Mads Mikkelsen som Johann Friedrich Struensee
 Alicia Vikander som Caroline Mathilde
 Mikkel Boe Følsgaard som Christian 7.
 David Dencik som Ove Høegh-Guldberg
 Søren Malling som Hartmann
 Trine Dyrholm som Juliane Marie
 William Jøhnk Nielsen som kronprins Frederik
 Cyron Bjørn Melville som Enevold Brandt
 Rosalinde Mynster som Natasha
 Laura Bro som Louise von Plessen
 Bent Mejding som J.H.E. Bernstorff
 Thomas W. Gabrielsson som Schack Carl Rantzau
 Erika Guntherová som Hofdame
 Klaus Tange som Minister
 Søren Spanning som Münter

Referencer

Eksterne henvisninger 
 
 

Danske film fra 2012
Dramafilm fra Danmark
Dansksprogede film
Film baseret på virkelige begivenheder
Film instrueret af Nikolaj Arcel
Film baseret på bøger
Film fra Danmark (administrationskategori)
Mitzi Gaynor

Mitzi Gaynor (født Francesca Marlene de Czanyi von Gerber 4. september 1931 i Chicago, Illinois, USA) er en amerikansk skuespillerinde, sangerinde og danserinde.

Barndom 
Francesca Marlene de Czanyi von Gerber blev født 4. september 1931 i Chicago. Hendes far, Henry Gerber, var en ungarsk dirigent og musiker. Hendes mor, Pauline Fisher, var en tidligere danserinde. Som barn begyndte Gaynor at danse ballet. Hun flyttede senere til Californien for at fortsætte dansestudierne.

Karriere 
Da Gaynor havde sin første filmrolle i kortfilmen It's Your Health fra 1949, brugte hun navnet Mitzi Gerber. Året efter da hun spillede i sin første spillefilm, My Blue Heaven, var hun begyndt at bruge artistnavnet Mitzi Gaynor. 

Hun spillede en af hovedrollerne i musicalen Sex på scenen fra 1954, som inkluderede musik skrevet af Irving Berlin. Hun spillede også en af hovedrollerne i musicalerne Anything Goes fra 1956 og Les Girls fra 1957. Gaynors største internationale succes fik hun da hun spillede hovedrollen i South Pacific, en filmatisering af den succesfulde Broadway-musical med samme navn. Til trods for en lunken modtagelse blandt kritikerne blev filmen populær hos publikum. Gaynor blev nomineret til Golden Globe for sin rolletolkning.

Efter at have spillet i komedien Pengene eller pigerne fra 1963, fokuserede hun i stedet på en karriere indenfor musik. Hun afholdte en række tv-sendte koncerter gennem 1960'erne og 1970'erne. Desuden indspillede hun de to musikalbummer Mitzi og Mitzi Gaynor Sings the Lyrics of Ira Gershwin. I 1980'erne optrådte Gaynor på natklubber og koncertsteder over hele USA og Canada. 

Gaynor arbejdede i 2009 og 2010 med sit soloshow, Razzle Dazzle: My Life Behind the Sequins, som var på turné i USA og Canada.

Privatliv 
Den 18. november 1954 giftede Gaynor sig med Jack Bean. Han fungerede som hendes personlige manager og producerede også flere af hendes tv-koncerter. De var gift frem til hans død 4. december 2006.

Priser og nominationer 
 1958: Vundet: Golden Laurel: Bedste kvindelige musicalpræstation, Les Girls. 
 1959: Nomineret: Golden Globe: Bedste skuespillerinde - musical eller komedie, South Pacific.
 Stjerne på Hollywood Walk of Fame 6288 Hollywood Blvd.

Referencer

Eksterne henvisninger 

 Officiel hjemmeside for Mitzi Gaynor
 
 

Skuespillere fra Illinois
Sangere fra USA
Dansere fra USA
Personer fra Chicago
Ungarsk-amerikanere
Hollywood Walk of Fame
Kahlúa

Kahlúa er en mexikansk likør, kaffe-krydret og rom-baseret, med indhold af sukker, sirup og vanilje.

Likøren er kompakt, sød og har en udpræget smag af kaffe.

Anvendelse
Kahlúa anvendes hovedsageligt til cocktails, garnering eller som indhold i desserter, inklusive is samt kager.

Cocktails
Kahlúa er eksempelvis tilsat følgende coctails:
 B-52
 Baby Guinness 
 Black Russian 
 Mudslide 
 White Russian
 Espresso Martini

Eksterne henvisninger 

 Kahlúas hjemmeside

Likører
Drinks
Kaffelikør

Kaffelikør er en likør med kaffesmag. Der findes flere produkter:
Allen's Coffee Brandy – likør fra New England, USA
Kahlúa – mexikansk likør
Kamora – mexikansk likør
Sheridan's – irsk likør
Starbucks Coffee Liqueur
The Evil Monk – likør fra Kansas, USA
Tia Maria – oprindelig likør fra Jamaica

Drinks
Kaffedrikke
Cēzars Ozers

Cēzars Ozers (11. februar 1937 i Riga i Letland) er en lettisk tidligere sovjetisk basketballspiller, der spillede som point guard.

I perioden fra 1958 til 1968 spillede Ozers for BK Riga VEF, for hvem han i 1960 var med til at vinde tredjepladsen i og 1966 det sovjetiske mesterskab. I 1958 var han med til at vinde det lettiske mesterskab. Ozers deltog i 66 kampe for Lettiske SSRs mandskab. I 1960 var han med til at vinde en olympisk sølvmedalje ved OL i 1960 i Rom. I 1963 var han med til at vinde en tredjeplads ved den sovjetiske Spartakiade.

Den 26. oktober 1998 blev Cēzars Ozers tildelt Trestjerneordenen med æresgrad i guld.

Kilder

Kildehenvisninger

Eksterne henvisninger 
 Profil hos sports-reference.com  
 Profil hos Letlands Olympiske Komité  

Personer fra Riga
Basketballspillere fra Letland
Basketballspillere fra Sovjetunionen
OL-medaljevindere fra Sovjetunionen
Modtagere af Trestjerneordenen med æresgrad
Iwan Müller (musiker)

Iwan Müller (født 3. december 1786 i Tallinn, Estland, død 4. februar 1854 i Bückeburg) var en klarinettist, komponist og opfinder, som i begyndelsen af 1800-tallet var ansvarlig for et stort fremskridt i udviklingen af klarinetten.

Klarinettister
Tyskbaltere
Personer fra Tallinn
Kurt Alder

Kurt Alder (født 10. juli 1902 i Königshütte (i dag Chorzów), død 20. juni 1958 i Köln) var en tysk kemiker og Nobelprismodtager.

Han blev tildelt Nobelprisen i kemi i 1950 sammen med Otto Diels, for deres arbejde på det der i dag er kendt som Diels–Alder reaction.

Månekrateret Alder er opkaldt efter ham.

Eksterne henvisninger 

Nobelprismodtagere i kemi
Kemikere fra Tyskland
Nobelprismodtagere fra Tyskland
CHECK-IN

CHECK-IN er en dansk internet-nyhedskanal om rejser og luftfart.

CHECK-IN henvender sig primært til ansatte i den danske rejse- og luftfartsbranche samt frekvente fritids- og forretningsrejsende.

Formålet med nyhedskanalen er orientering om nyheder fra branchen, specielt luftfart.

Webstedet ejes og drives af Travelmedia Nordic.

Ekstern henvisning og kilde
CHECK-INs hjemmeside

Luftfart i Danmark
Nettidsskrifter fra Danmark
Suara

Suara すあら, født Akiko Tatsumi 巽 明子 (3. august 1979, Osaka- ), er en japansk sangerinde, der virker under pladeselskabet King Records. Suara har leveret sange til flere animefilm. Hendes navn "Suara" er afledt af det indonesiske ord for "stemme".

Suaras musikalske styrke ligger i den klare stemme, der formidler enkle, men iørefaldende melodier kombineret en enkle og vel afpassede musikalske akkompagnementer. 

Hendes to singler "Musōka" og "Hikari no Kisetsu" blev begge anvendt som åbningstemaer for henholdsvis anime-filmene Utawarerumono og Asatte no Hōkō. Hendes sang ""Kimi ga Tame" blev anvendt i 26. episode af Utawarerumono. Hendes sang "Tomoshibi" blev anvendt som sluttema i anime-filmen To Heart 2.

Diskografi 

I oversigten er anført udgivelsesdato, titel og originaltitel.

Albummer 

17.09.2006 Yumeji (夢路)
27.08.2008 Taiyou to Tsuki (太陽と月)
19.08.2009 Kizuna (キズナ)
26.10.2011 "Karin" (花凛)

Andre albummer 

25.01.2006 Amane Uta (アマネウタ) (Mini-Album)
23.06.2010 Suara LIVE 2010 ~Utahajime~ (Suara LIVE 2010 ～歌始め～) (Live Album)
21.07.2010 Amane Uta (アマネウタ) (Reissue)

Singler 

25.11.2005 Hello
26.04.2006 Musouka (夢想歌)
25.10.2006 Hikari no Kisetsu (光の季節)
28.02.2007 Ichibanboshi (一番星)
24.10.2007 BLUE / Tsubomi -blue dreams- (BLUE / 蕾 -blue dreams-)
23.01.2008 Wasurenaide (忘れないで)
28.01.2009 Mai Ochiru Yuki no You ni (舞い落ちる雪のように)
22.04.2009 Free and Dream
10.06.2009 adamant faith
28.10.2009 Akai Ito (赤い糸)
07.03.2012 Niji Iro no Mirai (虹色の未来)

DVD 

28.11.2007 Suara LIVE TOUR 2007 ~Sekishun Souka~ (惜春奏歌)
06.09.2008 Suara LIVE 2008 ~Taiyou to Tsuki no Shirabe~ (太陽と月の調べ)
23.06.2010 Suara LIVE 2010 ~Utahajime~ (Suara LIVE 2010 ～歌始め～)

Noter

Eksterne henvisninger 
Suara (engelsk infoside)
Official website (engelsk)
om "Karin" (engelsk, japansk)
Anime-hjemmeside

Komponister fra Japan
Musikere fra Japan
Sangere fra Japan
Kvinder fra Japan
Ernest Gold

Ernest Gold (født Ernst Sigmund Goldner; 13. juli 1921 i Wien – 17. marts 1999 i Santa Monica i Californien) var en amerikansk komponist. Gold komponerede næsten ethundrede melodier til film og tv mellem 1945 og 1992.

Golds bidrag fik anerkendelse med fire Academy Award-nomineringer og tre Golden Globe-nomineringer. Han vandt en Golden Globe i 1960 for bedste filmmusik til spillefilmen On the Beach fra 1959, og han vandt en Academy Award et år senere for bedste filmmusik til en drama- eller komediefilm, hvilket var filmen Exodus. Hans værk for On the Beach gav også Gold en Grammy Award. Hollywood Walk of Fame har anerkendt Gold med en stjerne på den berømte Hollywood Boulevard. Golds klassiske værker omfatter en klaverkoncert, en strygekvartet og en klaversonate.

Eksterne henvisninger 
 

Personer fra Wien
Komponister fra USA
Hollywood Walk of Fame
Äspölaboratoriet

Äspölaboratoriet er et delvist underjordisk bjerglaboratorium i nærheden af Oskarshamn kernekraftværk i Oskarshamns kommun i det sydøstlige Sverige.

Det er et forskningscenter for fremtidig geologisk deponering af brugt kernebrændsel, hvor en række forsøg udføres på dybder af 500 meter i grundfjeldet. Laboratoriet bliver brugt af både svenske og internationale eksperter. Anlægget opbevarer ikke brugt kernebrændsel, og laboratoriet er derfor åbent for offentligheden. Der er en udstilling på stedet med informationer og også guidede ture via en tunnel ned gennem grundfjeldet, der tager de besøgende så langt som 500 meter under jorden.

Kilder 
 Information hos Svensk Kärnbränslehantering  

Bygninger, konstruktioner og anlæg i Kalmar län
Kernekraft
Grenaa Skibsværft

Grenaa Skibsværft er et dansk reparationsværft. Værftet, der blev etableret i 1934, er beliggende i Grenaa.

Indtil 1968 var værftet udelukkende et træskibsværft, men i 1968 begyndte værftet også at reparere stålskibe. I august 1977 var det slut med nybyggeri, efter kutteren Villads Haubo var blevet søsat.

I dag er værftet udelukket reparationsværft, hvor der arbejdes med både træ, stål og glasfiber. Værftet servicer omkring 120 skibe på deres beddinger hvert år, samtidigt med at der langs værftets monterings-bro, repareres og moderniseres forskelige skibstyper.

Historie 
 1934 – Jens Vester, købte i 1934 August Nielsens Skibs- og Bådbyggeri.
 1968 – Nuværende ejer Christen Vester, og hans bror Niels Vester, træder ind i værftets ledelse.
 1968 – Værftet indleder en overgang fra træskibsværft til reparationsværft, hvilket bl.a. betød at værftet nu også begyndte at servicere stålskibe.
 1977 – Den sidste nybyggede træbåd Villads Haubo forlader værftet som skib nummer 90. Herefter er værftet udelukket et reparationsværft.

Ekspertise 
 Aluminiumsarbejde.
 Stålarbejde.
 Skibstømrerarbejde.
 Ombygning.	 	
 Reparation.
 Smedearbejde.
 Kølhaling
 Malerarbejde	 	
 Svejsearbejde

Produktionskapacitet

Bedding 
Værftet har tre beddingsanlæg.

Bedding 1
 Længde: 46 meter
 Bredde: 7,5 meter
 Løftekapacitet: ca. 500 tons

Bedding 2
 Længde: 25 meter
 Bredde: 6 meter
 Løftekapacitet: ca. 150 tons

Bedding 3
 Længde: 36 meter
 Bredde: 7 meter
 Løftekapacitet: ca. 300 tons

Kilder og eksterne henvisninger 
 Grenaa skibsværft hjemmeside 
 75 år og stadig i live. (Aarhus stiftstidende.)

Note 

Skibsværfter i Danmark
Skibsværft
Etableret i 1934
Poul Mathias Thomsen

Poul Mathias Thomsen (født 21. maj 1955 i Aabenraa) er en dansk økonom, der siden 1982 har været ansat ved den Internationale Valutafond (IMF). Han var medlem af den såkaldte trojka, der forestod forhandlingerne om en hjælpepakke til Grækenland under finanskrisen.

Karriere 

I 1979 afsluttede han sit økonomistudium ved Københavns Universitet, hvor han var ansat fra 1979 til 1982.

Fra 1987 arbejdede han for IMF i (eks-)Jugoslavien, også under borgerkrigen fra 1991 til 1995. I 1990-1991 var han IMF-repræsentant i Beograd i Serbien. Mellem 1992 og 1996 ledte han IMF-missioner i Slovenien og Makedonien. Mellem 1996 og 1998 var Poul Thomsen leder af IMF-missionen i Rumænien, hvor han gennemførte forhandlinger om lønnedgang. Fra 1998 til 2000 ledte Poul Thomsen IMF-afdelingen i Rusland, mellem 2001 og 2004 var han IMF-seniorrepræsentant og chef for kontoret i Moskva.

Poul Thomsen er nu direktør i den europæiske afdeling af IMF, og i den egenskab ledte han direkte reformprocessen som følge af gældskrisen i Island, Grækenland, Portugal, samt i Ukraine og Rumænien. I alle tilfælde talte Poul Thomsen for en hurtig privatisering samt markant lønnedgang i den offentlige sektor.

I februar 2020 meddeltes det, at han ville gå på pension ved udgangen af juli samme år.

Referencer 

Økonomer fra Danmark
Personer fra Aabenraa